**Συνέντευξη Προέδρου Ανωτάτου Δικαστηρίου κ. Μύρωνα Νικολάτου στο ΚΥΠΕ**

(Απομαγνητοφωνημένο κείμενο)

**Ερ.:**Τον περασμένο Ιούλιο συμπληρώθηκε ένας χρόνος από την ημέρα ανάληψης των καθηκόντων σας σ’ αυτή την πολύ τιμητική και συνάμα δύσκολη θέση. Πώς αξιολογείτε το επίπεδο της δικαιοσύνης στην Κύπρο σήμερα ;

**Απ.:** Το επίπεδο απονομής της δικαιοσύνης στην Κύπρο θεωρώ ότι είναι υψηλό. Αυτό έχει διαπιστωθεί και από τους θεσμούς της ΕΕ, όταν επρόκειτο να ενταχθούμε στην ΕΕ. Είναι υψηλό διότι υπάρχει ανεξαρτησία της δικαστικής εξουσίας. Τα δικαστήρια είναι ανεξάρτητα από τις άλλες δύο εξουσίες, την εκτελεστική και τη νομοθετική. Υπάρχει επίσης εντιμότητα. Δεν έχουμε κρούσματα διαφθοράς, όπως δυστυχώς υπάρχουν σε άλλες χώρες, ανάμεσα στους δικαστές. Όμως, έχουμε το πρόβλημα της ταχύτητας στην απονομή της δικαιοσύνης. Η ταχύτητα της απονομής της δικαιοσύνης δεν είναι στα επιθυμητά επίπεδα, θα πρέπει να βελτιωθεί. Είναι ακριβώς πάνω σ΄αυτό το θέμα που όλες οι προσπάθειες μας κατευθύνονται.

**Ερ.:** Σε ποιες ενέργειες έχετε προβεί ή προβαίνετε για τη βελτίωση της ταχύτητας της απονομής δικαιοσύνης;

**Απ.:** Οι ενέργειες είναι συλλογική εργασία του Ανωτάτου Δικαστηρίου και όχι προσωπικά δικές μου. Με σκοπό την ταχύτερη απονομή της δικαιοσύνης έχουμε ζητήσει και έχουμε πάρει αριθμό νέων δικαστών, πέραν των δέκα, τον τελευταίο χρόνο. Επίσης δώσαμε “μάχη” θα έλεγα για τη δημιουργία του Πρωτοβάθμιου Διοικητικού Δικαστηρίου. Είναι κάτι το οποίο αξιώσαμε και υποστηρίξαμε με θέρμη διότι θεωρούμε ότι θα μειώσει τον όγκο εργασίας του Ανωτάτου Δικαστηρίου κατά πολύ και θα μας επιτρέψει να διεκπεραιώνουμε το έργο μας ταχύτερα και καλύτερα...Έχουμε προβεί σε όλες τις άλλες αναγκαίες διευθετήσεις στο χώρο του Ανωτάτου Δικαστηρίου ώστε να μπορέσει αυτό το νέο Δικαστήριο με όλα τα εφόδια να λειτουργήσει, ελπίζω από τις αρχές του νέου έτους. Εκτός από το Διοικητικό Δικαστήριο, έχουμε συζητήσει και με τον Υπουργό Δικαιοσύνης και με άλλους παράγοντες για τη δημιουργία εμπορικού δικαστηρίου. Θεωρούμε ότι και αυτό το Δικαστήριο είναι πολύ σημαντικό για τη μείωση του όγκου εργασίας των υπολοίπων Δικαστηρίων. Επίσης αγωνιζόμαστε και για την επαρκή στελέχωση των Δικαστηρίων, με προσωπικό (Πρωτοκολλητές, Στενογράφους, Κλητήρες κλπ), μέσα σε συνθήκες οικονομικής λιτότητας.

**Ερ.:** Πως οραματίζεστε αυτό το Εμπορικό Δικαστήριο;

**Απ.:** Οραματιζόμαστε ένα εμπορικό Δικαστήριο το οποίο θα επιλύει εμπορικές διαφορές και το οποίο θα λειτουργεί με ταχείες και απλούστερες διαδικασίες και ίσως με γλώσσα λειτουργίας, εκτός από την ελληνική, και την αγγλική. Αυτό βέβαια είναι κάτι το οποίο μελετάται και προβληματίζει, αλλά η χρήση της αγγλικής γλώσσας θα μπορούσε να μας βοηθήσει στο να ελκύσουμε διάδικους από το εξωτερικό που να έρχονται και να επιλύουν τις διαφορές τους στην Κύπρο, καθιστώντας την Κύπρο ουσιαστικά κέντρο εμπορικών δραστηριοτήτων και επίλυσης διαφορών.

**Ερ.:** Ποίες άλλες προτεραιότητες έχετε;

**Απ.:** Άλλη προτεραιότητα του Ανωτάτου Δικαστηρίου είναι ο εκσυγχρονισμός των θεσμών πολιτικής δικονομίας. Κατά τη διάρκεια της προεδρίας μου έχει ήδη εκσυγχρονιστεί η διαταγή 30 των θεσμών πολιτικής δικονομίας η οποία αφορά στις οδηγίες που δίνονται από το Δικαστήριο στο προκαταρκτικό στάδιο πριν την ακρόαση. Την έχουμε τροποποιήσει αυτή τη διαταγή, έτσι ώστε οι δικαστές, πριν την ακρόαση, να δίνουν όλες τις απαραίτητες οδηγίες αναφορικά με την τροποποίηση των δικογράφων, αν χρειάζονται, την αποκάλυψη μαρτυρίας ή οτιδήποτε άλλο χρειάζεται να γίνει ώστε η ακροαματική διαδικασία να προχωρεί απρόσκοπτα χωρίς να χρειάζεται να γίνουν αναβολές για δικονομικά θέματα. Επίσης, έχουμε επίσης εισάξει, με την τροποποίηση της διαταγής 30, ταχεία και απλή διαδικασία εκδίκασης των αγωγών μέχρι €3000. Είχε παρατηρηθεί ότι οι μικρές αγωγές σπαταλούσαν δυσανάλογα μεγάλο χρόνο των δικαστηρίων και κρίναμε ορθό να απλουστεύσουμε τη διαδικασία αυτή. Το ποσό των €3000 μπορεί να ανεβεί και στις €5,000 και ίσως και στις €10,000.

**Ερ.: Τί άλλα σχέδια και άλλα μέτρα προωθείτε για την ταχύτερη απονομή της δικαιοσύνης;**

**Απ.:** Μέσα στα σχέδια και αυτά τα οποία συζητούμε και προωθούμε – και προωθήσαμε και κατά τον χρόνο της προεδρίας μου – είναι η εισαγωγή του συστήματος μηχανογράφησης και ηλεκτρονικής δικαιοσύνης, τα οποία επίσης θα μας βοηθήσουν να εκσυγχρονιστούμε ως προς την οργάνωση των δικαστηρίων και θα επιταχύνουν και αυτά τα μέτρα την απονομή της δικαιοσύνης. Δηλαδή, το να μπορούν να καταχωρούνται δικόγραφα ηλεκτρονικά, από οποιαδήποτε πόλη της Κύπρου, σε οποιοδήποτε δικαστήριο, είναι κάτι που νομίζω θα διευκολύνει τους δικηγόρους πολύ στην διεκπεραίωση του έργου τους.

**Ερ.:** Κατά την ανάληψη των καθηκόντων σας πριν από ένα περίπου χρόνου, διαβεβαιώσατε ότι η πορεία σας θα οδηγείται από τις αρχές του κράτους δικαίου, όπως η ισότητα όλων ενώπιον του νόμου και ότι ουδείς είναι υπεράνω του νόμου. Σε ποιο βαθμό αισθάνεστε ότι το επιτυγχάνετε αυτό;

**Απ.:** Θεωρώ ότι στην Κύπρο ισχύουν πλήρως οι αρχές του κράτους δικαίου. Τα δικαστήρια δικάζουν απρόσωπα. Δεν έχει σημασία ποιος είναι ο διάδικος ενώπιον τους. Όλοι οι διάδικοι είναι ίσοι ενώπιον του νόμου και ουδείς είναι υπεράνω. Όπως ξέρετε, το κράτος είναι ίσος διάδικος με τον πολίτη. Σε πολλές περιπτώσεις, τα δικαστήρια εκδίδουν αποφάσεις υπέρ των πολιτών και εις βάρος του κράτους. Δεν γίνεται οποιαδήποτε διάκριση υπέρ του κράτους. Επίσης, η κατηγορούσα αρχή και ο κατηγορούμενος στις ποινικές υποθέσεις είναι ίσοι ενώπιον του δικαστηρίου. Δεν γίνεται οποιαδήποτε διάκριση υπέρ του ενός ή υπέρ του άλλου. Σε άλλες χώρες για παράδειγμα, μπορεί ο εισαγγελέας να είναι στην έδρα μαζί με τους δικαστές, δίνοντας ίσως την εντύπωση ότι είναι μέρος του δικαστηρίου. Στην Κύπρο, ο εισαγγελέας και η υπεράσπιση βρίσκονται στο ίδιο επίπεδο, κάτω από την έδρα, δείχνοντας με αυτό τον τρόπο ότι βρίσκονται και οι δύο στο ίδιο επίπεδο, κάτω από την εξουσία του δικαστηρίου.

**Ερ.:** Το γεγονός ότι η Κύπρος είναι μια μικρή χώρα με μια μικρή κοινωνία που ο ένας ξέρει τον άλλο πόσο δυσκολεύει το έργο των δικαστών; Μάλιστα συχνά βλέπουμε δικαστές να εξαιρούνται από την εκδίκαση μιας υπόθεσης λόγω της σχέσης τους, φιλικής ή άλλης, με κατηγορούμενους.

**Απ.:** Οι αρχές του κράτους δικαίου, της ισονομίας και της ισοπολιτείας ισχύουν απόλυτα στην Κύπρο και στο δικαστικό μας σύστημα. Επίσης, η κοινωνία, γενικά θα έλεγα, σέβεται τους δικαστές και τα δικαστήρια. Οι άνθρωποι στην Κύπρο γνωρίζουν ότι οι δικαστές δεν κρίνουν μια υπόθεση με βάση τις φιλίες που μπορεί να έχουν, αλλά την κρίνουν με βάση το νόμο. Πολύ σπάνια ένας διάδικος προσπαθεί να επηρεάσει κάποιον δικαστή στην εκδίκαση μιας υπόθεσης. Γνωρίζουν και σέβονται την αμεροληψία και την ανεξαρτησία των δικαστηρίων. Είναι αρκετό να σας πω ότι στα 30 σχεδόν χρόνια της δικαστικής μου σταδιοδρομίας δεν υπήρξε περίπτωση προσπάθειας επηρεασμού μου στο δικαστικό μου έργο. Αν υπάρξει κάποια προσπάθεια επηρεασμού δικαστή, ο δικαστής θα πρέπει ευθέως να το δηλώσει στο δικαστήριο ενώπιον των διαδίκων και ή θα πρέπει να εξαιρεθεί – αν η προσπάθεια επηρεασμού του είναι σοβαρή -ή τουλάχιστον θα πρέπει να λάβει τη συναίνεση των διαδίκων για να συνεχίσει να επιλαμβάνεται της υποθέσεως, αφού αποκαλύψει τα γεγονότα που οδήγησαν στην προσπάθεια επηρεασμού του. Η μικρή κοινωνία είναι ένα πρόβλημα διότι είμαστε μικρός αριθμός ατόμων και πολλοί γνωρίζουν πολλούς. Αλλά, όπως σας είπα, ο κόσμος στην Κύπρο σέβεται την ανεξαρτησία των δικαστηρίων και πάρα πολύ δύσκολα κάποιος προσπαθεί να επηρεάσει δικαστή, γνωρίζοντας βέβαια ότι αυτό συνιστά και ποινικό αδίκημα.

**Ερ.:** Πόσο ευσταθεί αυτό που λέγεται ότι δηλαδή οι δικαστές θα πρέπει να αποφεύγουν τις πολλές συναναστροφές με τους πολίτες και πως δεν θα πρέπει να συμμετέχουν σε οργανωμένα σύνολα προκειμένου να μην επηρεάζεται η κρίση και η αντικειμενικότητα τους;

**Απ.:** Οι δικαστές δεν είναι απρόσιτοι. Όμως, θα πρέπει στην ιδιωτική τους ζωή να συμπεριφέρονται κατά τρόπο που να μην δυσκολεύει το δικαστικό τους έργο, δηλαδή εάν ένας δικαστής με το να είναι μέλος σε ένα οργανισμό, ένα σωματείο ή μια οργάνωση θα δημιουργήσει τέτοιες σχέσεις και φιλίες με κόσμο που θα τον δυσκολεύουν στην διεκπεραίωση του έργου του, δεν θα πρέπει να είναι μέλος αυτού του σωματείου. Θα πρέπει να τηρεί τέτοιες αποστάσεις ώστε να μπορεί να διεκπεραιώνει το έργο του απρόσκοπτα. Εγώ, για παράδειγμα, ήμουν μέλος του Ροταριανού Ομίλου Λάρνακας όταν διορίστηκα και αμέσως μετά το διορισμό μου παραιτήθηκα διότι θεώρησα ότι θα μπορούσα να διεκπεραιώσω τα καθήκοντα μου καλύτερα.

**Ερ.:** Η δικαιοσύνη είθισται να χαρακτηρίζεται ως «τυφλή», υπό την έννοια ότι θα πρέπει πάντοτε να παραμένει ανεξάρτητη και αμερόληπτη και να αντιμετωπίζει αντικειμενικά και ισότιμα όλους τους πολίτες. Πόσο τυφλή πιστεύετε ότι είναι η δικαιοσύνη στην Κύπρο;

**Απ.:** Είναι τυφλή υπό την έννοια ότι δεν κάνει διακρίσεις ανάλογα με το ποίος είναι ο διάδικος. Έτσι είναι το καθήκον του δικαστή, ανεξαρτήτως αν ο διάδικος είναι ο Πρόεδρος της Δημοκρατίας ή ο τελευταίος πολίτης θα πρέπει να τον κρίνει αντικειμενικά και δίκαια.

**Ερ.:** Ποια θεωρείτε την πιο δύσκολη υπόθεση που χειρίστηκε το Ανώτατο Δικαστήριο επί δικής σας Προεδρίας;

**Απ.:** Μια από τις σοβαρότερες αποφάσεις που απασχόλησαν το Ανώτατο Δικαστήριο πρόσφατα, επί δικής μου προεδρίας, ήταν η αίτηση με αριθμό 1/2015 ενώπιον του Συμβουλίου όπου αιτητής ήταν ο Γενικός Εισαγγελέας και καθ'ου η αίτηση ήταν ο Βοηθός Γενικού Εισαγγελέα. Εκεί θα έπρεπε το Ανώτατο Δικαστήριο να δώσει κατευθυντήριες γραμμές αναφορικά με το τί συνιστά ανάρμοστη συμπεριφορά, να καθορίσει δηλαδή τί αναμένεται και πώς αναμένεται να είναι η συμπεριφορά των ανωτάτων αξιωματούχων του κράτους, περιλαμβανομένων και των ιδίων των δικαστών του Ανωτάτου Δικαστηρίου. Ήταν μια πολύ σοβαρή απόφαση στην οποία διακυβεύετο η θέση του Βοηθού Γενικού Εισαγγελέα και θα έπρεπε το Ανώτατο Δικαστήριο, καθοδηγούμενo και από αυθεντίες οι οποίες υπάρχουν από άλλες χώρες, να δώσει κατευθυντήριες γραμμές, ώστε όλοι να γνωρίζουν καλύτερα τί σημαίνει αυτός ο όρος “ανάρμοστη συμπεριφορά”. Το ότι η απόφαση εκείνη ήταν ομόφωνη ήταν κάτι το ικανοποιητικό για μένα διότι αυτό σημαίνει ότι όλοι οι δικαστές που μετείχαν συμφωνούσαν και δεν υπήρχε οποιαδήποτε αμφιβολία ως προς την έκβαση της υπόθεσης αυτής.

**Ερ.:** Πιστεύετε ότι αυτή η απόφαση θα αποτελέσει οδηγό και για άλλες υποθέσεις που αφορούν σε αιτήσεις ενώπιον του Ανωτάτου για παύση ανεξάρτητου αξιωματούχου του κράτους;

**Απ.:** Αναμφίβολα, πιστεύω ότι θα αποτελέσει οδηγό. Υπάρχει μια αίτηση από ιδιώτη Δικηγόρο εναντίον του Γενικού Εισαγγελέα της Δημοκρατίας, η οποία βρίσκεται στο αρχικό στάδιο και σ΄ αυτή δεν μετέχω εγώ λόγω προσωπικού κωλύματος. Το κώλυμα δεν είναι η οποιαδήποτε σχέση μου με τον Γενικό Εισαγγελέα, αλλά η συμμετοχή της κόρης μου σε δικηγορικό γραφείο στο οποίο ένας εκ των συνέταιρων είναι πρόσωπο κατ΄ ισχυρισμόν εμπλεκόμενο. Στην υπόθεση εκείνη, όμως, εγέρθηκε ζήτημα εννόμου συμφέροντος του Αιτητή.

**Ερ.:** Επρόκειτο να υποβληθεί, εκ μέρους του Προέδρου της Δημοκρατίας, αίτηση στο Ανώτατο Δικαστικό Συμβούλιο για παύση της Διοικήτριας της Κεντρικής Τράπεζας.

**Απ.:** Δεν υπάρχει οτιδήποτε ενώπιον μας εναντίον της Διοικήτριας της Κεντρικής Τράπεζας.

**Ερ.:** Τα τελευταία χρόνια καταγράφεται μια αμφισβήτηση και απαξίωση των θεσμών του κράτους από τους πολίτες, συμπεριλαμβανομένου και του θεσμού της δικαιοσύνης, εναντίον του οποίου είδαμε να ασκείται κριτική. Πιστεύετε ότι οι θεσμοί έχουν και οι ίδιοι μερίδιο ευθύνης γι΄ αυτή την κατάσταση;

**Απ.:** Όλοι όσοι κατέχουν αξιώματα θα πρέπει να στέκουν στο ύψος τους. Παραδείγματος χάρη, για τους δικαστές ή τον Γενικό Εισαγγελέα ή τον Βοηθό Γενικού Εισαγγελέα, το αναμενόμενο είναι πλήρης εντιμότης και ακεραιότης βεβαίως, αλλά και επάρκεια στον τρόπο διεκπεραίωσης των καθηκόντων τους. Εάν δεν συμπεριφέρεται οποιοσδήποτε αξιωματούχους σύμφωνα με το αναμενόμενο απ' αυτόν επίπεδο, σίγουρα δημιουργείται πρόβλημα στο κύρος του θεσμού τον οποίο εκπροσωπεί. Άρα, όλοι πρέπει να είμαστε όσο πιο προσεκτικοί και όσο πιο ορθοί μπορούμε στην διεκπεραίωση των καθηκόντων μας. Πρέπει να πω ότι κάποτε τα δικαστήρια τα συγχύζει ο κόσμος είτε με τις εισαγγελικές αρχές, είτε με τις αστυνομικές αρχές, είτε με το Υπουργείο Δικαιοσύνης είτε με άλλους. Τα δικαστήρια είναι ανεξάρτητα και από τη Νομική Υπηρεσία της Δημοκρατίας, της οποίας προΐσταται ο Γενικός Εισαγγελέας, και από το Υπουργείο Δικαιοσύνης και την Κυβέρνηση, επομένως τα δικαστήρια θα πρέπει να κρίνονται για το δικό τους έργο, όχι για το ποίος κατηγορείται ή δεν κατηγορείται, που είναι έργο του Γενικού Εισαγγελέα. Κάποτε εξισώνεται το ένα με το άλλο και μπορεί να υποστεί άδικη κριτική το δικαστήριο για ένα θέμα για το οποίο δεν είναι υπεύθυνο.

**Ερ.:** Έχετε κατά το πρόσφατο παρελθόν παρέμβει με ανακοινώσεις σας γι΄αυτό το ζήτημα, υποδεικνύοντας ότι η οποιαδήποτε κριτική, ιδιαίτερα από τα ΜΜΕ, προς τα δικαστήρια θα πρέπει να είναι καλοπροαίρετη. Έχετε λόγους να πιστεύετε ότι δεν είναι καλοπροαίρετη κριτική αυτή που γίνεται;

**Απ.:** Δεν μπορώ να πω ότι δεν ασκούν καλοπροαίρετη κριτική, αλλά κάποτε μπορεί να μην βασίζονται στα ορθά στοιχεία. Δηλαδή, για να ασκήσει κριτική προς μια δικαστική απόφαση, ο δημοσιογράφος θα πρέπει να γνωρίζει επακριβώς ποιά είναι τα γεγονότα που τέθηκαν ενώπιον του δικαστηρίου για να καταλήξει το δικαστήριο σε εκείνη την απόφαση. Πολλές φορές η κριτική γίνεται στη βάση εικασιών/υποθέσεων και όχι των πραγματικών γεγονότων. Η καλόπιστη κριτική είναι καλοδεχούμενη και επιβεβλημένη σε μια δημοκρατική πολιτεία, αλλά δεν πρέπει να γίνεται άδικη κριτική των δικαστηρίων και των δικαστικών αποφάσεων διότι εκείνο που κτίζεται με πολλή κόπο και μόχθο, η εμπιστοσύνη δηλαδή του λαού στην απονομή της δικαιοσύνης, μπορεί να χαθεί μέσα σε λεπτά, από άδικη κριτική. Έχει μεγάλη σημασία, σε μια ευνομούμενη κοινωνία οι πολίτες να έχουν εμπιστοσύνη στην απονομή της δικαιοσύνης γιατί αν δεν έχουν εμπιστοσύνη στην απονομή της δικαιοσύνης θα προσπαθήσουν να λύσουν τις διαφορές τους με άλλο τρόπο, ο οποίος μπορεί να επιφέρει και το χάος.

**Ερ.:** Πιστεύετε ότι τα ΜΜΕ παρασύρονται από το “λαϊκό αίσθημα” για το οποίο, επίσης γίνεται πολύς λόγος σε σχέση με την απονομή της δικαιοσύνης;

**Απ.:** Σίγουρα το “λαϊκό αίσθημα” δεν είναι το κριτήριο με βάση το οποίο το δικαστήριο αποφασίζει. Το Δικαστήριο δεν θα κρίνει με βάση το λαϊκό αίσθημα, αλλά με βάση το νόμο και τα γεγονότα και τη συνείδηση του δικαστή. Μπορεί όμως πολλές φορές τα ΜΜΕ να θέλουν να δώσουν σημασία σε κάτι το οποίο πιστεύουν ότι έχει εμπορευσιμότητα ή ότι “πουλά”. Πιστεύω ότι η σωστή δημοσιογραφία διαδραματίζει μεγάλο ρόλο στην εικόνα των δικαστηρίων. Η εικόνα των δικαστηρίων προς τα έξω πρέπει να είναι θετική, εκτός και αν τα δικαστήρια κάμουν κάτι το οποίο να πρέπει να σχολιαστεί αρνητικά.

**Ερ.:** Μια απόφαση του Ανωτάτου Δικαστηρίου που δέχθηκε έντονη κριτική από τους πολίτες ήταν όταν πριν από δύο χρόνια το Δικαστήριο απέρριψε τις προσφυγές για το κούρεμα των καταθέσεων στην Τράπεζα Κύπρου και τη Λαϊκή.

**Απ.:** Πιστεύω ότι εκείνη η απόφαση ήταν πάρα πολύ σημαντική. Η Ολομέλεια του Ανωτάτου Δικαστηρίου είχε αποφασίσει, κατά πλειοψηφία ότι το ζήτημα του κουρέματος δεν ήταν δημοσίου Δικαίου, αλλά ιδιωτικού και επομένως δεν μπορούσαν να καταχωρηθούν προσφυγές εναντίον εκείνων των μέτρων και θα έπρεπε ο κάθε άνθρωπος που αισθανόταν αδικημένος να προσφύγει στα επαρχιακά δικαστήρια με αγωγή. Αλλά θα πρέπει να σας πω ότι εγώ δεν μετείχα στην απόφαση διότι στενό συγγενικό μου πρόσωπο είχε επηρεαστεί από το “κούρεμα”. Δεν είναι ορθό για μένα να σχολιάσω εκείνη την απόφαση. Όμως οφείλω να πω ότι εκδόθηκαν τελευταία και άλλες αποφάσεις, όπως για παράδειγμα των συντάξεων και άλλες, στις οποίες το Ανώτατο Δικαστήριο έδωσε μεγάλη σημασία στην προστασία των ανθρωπίνων δικαιωμάτων.

**Ερ.:** Είναι πιθανόν η υπόθεση να απασχολήσει ξανά το Ανώτατο Δικαστήριο στο μέλλον;

**Απ.:** Είναι πιθανόν μετά την έκδοση των αποφάσεων των επαρχιακών δικαστηρίων να γίνουν εφέσεις και να έρθουν στο Ανώτατο Δικαστήριο.

**Ερ.:** Πιστεύετε ότι η απόφαση για το “κούρεμα” θα αποτελέσει κάποιου είδους οδηγό για την εκδίκαση των νέων υποθέσεων που ενδεχομένως να έρθουν ενώπιον του Ανωτάτου ;

**Απ.:** Η απόφαση εκείνη της Ολομέλειας δίνει κάποιες κατευθυντήριες γραμμές και πιθανόν να περιέχει κάποια στοιχεία καθοδηγητικά. Αλλά το Εφετείο σε μια έφεση θα πρέπει να κρίνει την ορθότητα της πρωτόδικης απόφασης.

**Ερ.:** Υπάρχει η έντονη θέση ότι για να αποκατασταθεί η τραυματισμένη εμπιστοσύνη των πολιτών προς τους θεσμούς και στο κράτος δικαίου θα πρέπει να τιμωρηθούν οι πραγματικοί υπαίτιοι για την καταστροφή της κυπριακής οικονομίας. **Στο έγκλημα της οικονομίας πιστεύετε ότι θα υπάρξει δικαιοσύνη και τιμωρία;**

**Απ.: Αναμένεται** βεβαίως να υπάρξει τιμωρία των ενόχων. Να **προσαχθούν ενώπιον της δικαιοσύνης και να λογοδοτήσουν, διότι μόνο μ' αυτό τον τρόπο αποδίδεται δικαιοσύνη.**

**Ερ.:** Στην τελετή διαβεβαίωσης σας είχατε πει ότι «τα οικονομικά προβλήματα που αντιμετωπίζουμε μαζί με τη συνεχιζόμενη ανοιχτή πληγή της κατοχής μεγάλου μέρους της πατρίδας μας για σαράντα χρόνια απαιτούν την εύρυθμη λειτουργία των θεσμών και πρωταρχικά του θεσμού της απονομής της δικαιοσύνης».

**Απ.:** Με τη συνεχιζόμενη κατοχή υπάρχουν άνθρωποι που έχουν στερηθεί περιουσιακών και άλλων δικαιωμάτων. Εύχομαι ότι θα υπάρξει λύση του Κυπριακού με την οποία θα αποκατασταθούν τα δικαιώματα των ανθρώπων αυτών. Εάν όμως δεν υπάρξει λύση του Κυπριακού, ίσως θα πρέπει το κράτος μας να δει με ποίον τρόπο μπορεί να αποκαταστήσει τα δικαιώματα όλων αυτών των ανθρώπων που επηρεάστηκαν από την εισβολή και τη συνεχιζόμενη κατοχή. Στην Κύπρο υπάρχουν οι άνθρωποι που δεν επηρεάστηκαν από την κατοχή και εκείνοι που επηρεάστηκαν. Θεωρώ ότι ή θα πρέπει να αποκατασταθεί η δικαιοσύνη με τη λύση του Κυπριακού ή αν δεν λυθεί το Κυπριακό θα πρέπει να γίνει κάποιου είδους αποκατάσταση των δικαιωμάτων που παραβιάστηκαν και συνεχίζουν να παραβιάζονται, από την κατοχή.

**Ερ.:** Ποία είναι η άποψη σας για το υφιστάμενο σύστημα διορισμού δικαστών;

**Απ.:** Το σύστημα διορισμού των δικαστών κατά την άποψη μου είναι ικανοποιητικό, ίσως όμως να μπορούσε να βελτιωθεί. Ακολουθούμε το αγγλοσαξονικό σύστημα. Δεν έχουμε σχολή δικαστών αλλά οι υποψήφιοι επαρχιακοί δικαστές θα πρέπει να έχουν τουλάχιστον έξι χρόνια άσκηση της δικηγορίας την οποία θεωρώ ως πολύ καλύτερο κριτήριο από ότι να αποφοιτήσει κάποιος από μια σχολή δικαστών. Διότι μπορεί να είσαι ο καλύτερος μαθητής της σχολής δικαστών αλλά δεν φαίνεται το ήθος και ο χαρακτήρας του. Ενώ κατά την εξαετή άσκηση της δικηγορίας ένας νεαρός δικηγόρος δείχνει το ποιόν του, τον χαρακτήρα του, το ήθος και το πιο σημαντικό για ένα δικαστή είναι το ήθος και ο χαρακτήρας, η εντιμότητα του δηλαδή και μετά είναι η νομομάθεια και η ικανότητα του.

**Ερ.:** Με το βαρυφορτωμένο σας πρόγραμμα, έχετε καθόλου ελεύθερο χρόνο και πως τον αξιοποιείτε;

**Απ.:** Στον λίγο ελεύθερο χρόνο, προσπαθώ να ξεκουράζομαι και να είμαι κοντά στην οικογένεια. Διαβάζω πολύ οτιδήποτε έχει να κάμει με την επικαιρότητα. Με ενδιαφέρουν και τα πολιτιστικά θέματα και η ιστορία. Ψες ήμουν σε μια ωραιότατη παράσταση στο Ριάλτο στη Λεμεσό για τα 90 χρόνια από τη γέννηση του Μάνου Χατζιδάκι.

**Ερ.:** Προέρχεστε από οικογένεια δικηγόρων της Λάρνακας. Μάλιστα έχετε και δύο κόρες που ακολουθούν τη δική σας επαγγελματική πορεία. Το μήλο κάτω απ΄ τη μηλιά λοιπόν;

**Απ.:** Ακριβώς. Η νομική παράδοση στην οικογένεια μου ξεκίνησε από τον παππού μου Μιχαήλ Γ. Νικολαΐδη ο οποίος ήταν δικηγόρος και πολιτευτής στη Λάρνακα και ο οποίος ίδρυσε το γραφείο του το 1901 και συνεχίστηκε από τον πατέρα μου Γεώργιο Μ. Νικολαΐδη, ο οποίος ήταν δικηγόρος στη Λάρνακα για 61 χρόνια.

ΤΕΛΟΣ